Folketing
2009-11-05

Sagen er jo netop, at der er mange erfaringer, men erfaringerne er meget blandede. Det er rigtigt, som Venstres ordfører er inde på, at der er kommuner, hvor man har sendt i udbud, og så har man faktisk en ret stor tilfredshedsgrad. Der er også nogle kommuner, hvor man har sendt i udbud, og hvor man ikke rigtig ved, hvad borgerne synes, og så er der altså kommuner, hvor det er kørt helt i grøften. Så sent som i går havde vi jo et åbent samråd om Furesø Kommune, og der ved vi jo nok, at det er den tidligere Farum Kommune og det var Venstres mønsterkommune. Alt var helt fantastisk i Farum, man skulle bare gøre som dér. Der har man jo for alvor givet den gas med udbud og udlicitering og privatisering og alle mulige forskellige ting. Resultatet er, at Furesø Kommune nu har den allerstørste gæld blandt kommunerne, og de, der bor i Farum, har en meget, meget høj skatteprocent, og de er i hvert fald ikke særlig lykkelige for alle de her eksperimenter. Men generelt set har man ikke et samlet sæt erfaringer, og det er det, vi sådan set foreslår at få og få evalueret på og få at vide, hvilken vej vi går, inden vi bare fortsætter derudaf med fuld fart.